BJC พุ่งเกือบ 3% ลุ้นกำไรไตรมาส 4 โต 20% “ดีบีเอสฯ” เคาะเป้าหนัก 60 บ.
BJC พุ่งเกือบ 3% ลุ้นกำไรไตรมาส 4 โต 20% "ดีบีเอสฯ" เคาะเป้าหนัก 60 บ.
25 ม.ค. 2562

ผู้สื่อข่าวรายงานว่า ราคาหุ้นบริษัท เบอร์ลี่ ยุคเกอร์ จำกัด (มหาชน) หรือ BJC ล่าสุด ณ เวลา 11.18 น. อยู่ที่ระดับ 49.25 บาท ปรับตัวขึ้น 1.25 บาท หรือ 2.60% ด้วยมูลค่าซื้อขาย 319.18 ล้านบาท

บริษัทหลักทรัพย์ดีบีเอส วิคเคอร์ส (ประเทศไทย) แนะนำ “ซื้อ” BJC ให้ราคาเป้าหมาย 60 บาท/หุ้น โดยคาดการณ์กำไรหลักไตรมาส 4/2561 เพิ่มขึ้น 8% จากปีก่อน และ 20% จากไตรมาสก่อนเป็น 2 พันล้านบาท แรงผลักดันมาจากการเติบโตของรายได้ที่ดี แม้อัตรากำไร EBIT ได้ลดลงบ้าง เพราะหน่วยธุรกิจโมเดิร์น รีเทล ซัพพลาย เชน อ่อนลง นับได้ว่ากำไรไตรมาส 4/2561 กลับมาโตชะลอกว่า 2 ไตรมาสก่อนหน้า เนื่องจากรายการภาษีกลับมาสู่ภาวะปกติในไตรมาส 4/2561
ส่วนแรงผลักดันการเติบโตกำไรในงวดปีนี้จะมาจากหน่วยธุรกิจรีเทลและบรรจุภัณฑ์  มีแผนเปิดสาขาใหม่ในปีนี้ ในรูปแบบของไฮเปอร์มาร์เก็ต 8 แห่ง ฟูดส์เพลส 1 แห่ง และมินิบิ๊กซี 300 แห่ง
ทั้งนี้คงคำแนะนำ ซื้อ แม้ได้ปรับลดประมาณการปีนี้และปีหน้าลงในอัตราเท่ากันปีละ 6%  สะท้อนอัตรากำไรขั้นต้นที่น้อยลง ในหน่วยธุรกิจโมเดิร์น รีเทล ยูนิต ยังผลให้อัตราการเติบโตกำไรหลักปี 61-63 เป็นเพิ่มขึ้น 21%/เพิ่มขึ้น 12%/เพิ่มขึ้น 9% ตามลำดับ ส่งผลให้ราคาพื้นฐานใหม่ปรับลดเป็น 60.00 บาท ซึ่งประเมินด้วยวิธี DCF แต่ราคาปิดยังมีส่วนเพิ่มได้อีก 24%
 
 